Galicismos en aragonés

Os **galicismos en aragonés** s'introducioron en diferents periodos d'a historia y no toz son chenerals, n'i habendo beluns d'escala local.

## Galicismos a traviés d'a historia
### Galicismos en aragonés medieval

Os primers galicismos entroron en l'aragonés en a baixa Edat Meya chunto con occitanismos, cuan os poetas franceses y occitans encomenzoron a estar presents en as corz peninsulars, como a d'Alifonso II d'Aragón. O Camín de Sant Chaime tamién podió contribuir a la entrada de galicismos por a presencia de pelegrins que charraban luengas d'Oïl como o francés antigo.

Si en os sieglos XI y XII a influencia cultural y politica que plegaba dende l'atra versant d'os Pireneus yera a occitana, a "cruzada contra os albichenses" d'o sieglo XIII suposó en a mesma Occitania un desplazamiento d'os centros d'atracción cultural enta o norte de Francia. Dende o sieglo XIV o norte de Francia encomenzó a tener una influencia preponderant en a cultura artistica y literaria de zonas tan meridionals como Catalunya.

A influencia francesa en a literatura medieval aragonesa se puet notar en as traduccions patrocinadas por Chuan Ferrández d'Heredia. O taller de traductors d'Avinyón ye en una zona occitanoparlant, pero traducen muitos textos dreitament dende o francés. Dimpués d'o periodo d'actividat d'o taller d'Avinyón continó l'aparición de traduccions dende o francés como o "*[[Libro d'el Trasoro]]*" de Brunetto Latini y o "*[[Libro d'as Marabillas d'o Mundo]]*" de Jean de Mandeville.

Encara en o sieglo XV entraban galicismos ligaus a las constumbres francesas en a vida sinyorial como o tipo de caballo *[[coser]]*.

Entre os galicismos de periodo medieval podemos incluir *[[chaminera]]* (d'o francés *cheminée* y documentada enta l'anyo 1.400 en aragonés como *chamineya*), y *[[chantre]]*.

Bi habió galicismos en aragonés medieval que deixoron d'usar-se, como *sage*. En os documentos d'a Orden d'o Hespital se troba tamién *[[asembleya|sembleya]]*.

### Galicismos en aragonés moderno

Dende o sieglo XVIII a importancia politica y cultural que prenió Francia exportó galicismos a las luengas mugants en un periodo que l'aragonés ye poco documentau con textos escritos; o proceso continó en o sieglo XIX. Estió en este periodo cuan s'encomenzoron a documentar en as luengas peninsulars palabras d'orichen francés presents actualment en aragonés como as relativas a la vestimenta (*[[chaqueta]]*, *[[pantalons]]*), l'alochamiento (*[[hotel]]*), os muebles (*[[sofá]]*). Bi ha galicismos relacionaus con a vida politica (*[[parlamento]]*, *[[debat]]*), y con l'administración (*[[burocracia]]*).

En aragonés muitos galicismos se cheneralizoron con a suya adaptación a lo castellano por haber estau o castellano o suyo vehiclo de transmisión. Ye o caso de *jefe* (d'o francés *chef*), y de *baje* (d'o francés *bagage*).

Bi ha uns posibles galicismos con un contexto de distribución poco estudiau u conoixiu. A palabra *estricallar* presenta o infixo -all- present en o sufixo verbal francés *-ailler* y se relaciona etimolochicament con o francés antigo *trique* ("tocho", "garrot"), a la vegada una palabra d'orichen francico que se retroba en l'anglés *strike*, en o neerlandés *striker* y en l'alemán *streichen*. O verbo *estricallar* ye documentau dende Tardienta y a Val de Tena dica Ribagorza.

#### Galicismos locals

Manimenos dreitament a traviés d'as vals pirenencas entroron galicismos diferents que por un regular nunca no plegoron a estar tan chenerals como *[[pocha]]*. En aragonés chistabín tenemos por eixemplo *[[gudrón]]* (d'o francés *goudron*), *[[ixena (treballo comunitario)|ixena]]* ("treballo comunitario en cadena", d'o francés *chaîne* < *CATENA*), *promenada*, *promenar-se*, *[[revel]]* (d'o francés *réveil*, "despertador"), *[[mostaixa]]* (d'o francés *moustache*) y *[[votura]]* (d'o francés *voiture*, "auto" y a la vegada d'o latín *VECTURA*). En a Val de Tena se documenta *[[tricot]]* y bi ha verbos d'a conchugación francesa en *-er* adaptaus con a terminación *[[Verbos remataus en -iar (frecuentativos)|-iar]]* (*fermiar*, *portiar*).

En l'aragonés d'a valle de Tella se documenta *[[chambrol]]* (d'o francés *chambranle*, *[[desaugue|rigola]]* ("desaugue"), y *[[benzina|sensa]]* (d'o francés *essence*).

## Campos lexicos d'os galicismos
### Vida sinyorial
**[[Coser]]*.

### Cristianismo
**[[Chantre]]*.
**[[Deán]]*: deriva de lo francés antigo *deien*, que proviene de lo latín *DECANUS*.
**[[Grancha]]*: deriva de lo francés *grange*, que proviene de lo latín *GRANICA* y significa "granero". Encara que no siga una palabra de lo campo semantico relichioso, s'introdució por l'actividat de la Orden de Sant Benedet, important propietaria de tierras arredol de monesterios en la baixa Edat Meya aragonesa.
**[[Granchero]]*: derivau de l'anterior con sufixo -ero u adaptau dende l'orichinal francés antigo *grangier*, tiene una documentación antiga de l'anyo 1200 en lo semontano de Moncayo cerca de lo Monesterio de Veruela (*et el grangero cuanto sos paredes ençarran*).

### Banca y diners
**Bosar*.

### Relacions socials
**Convoyar*: derivau de lo latín **CONVIARE* a traviés de lo francés *convoyer*, pero con unatro significau.

### Vestimenta y estilismo
**[[Bufanda]]*: talment relacionau con l'adchectivo francés *bouffante* u *bouffant* aplicau a prendas que pareixen infladas.
**[[Chaqueta]]*.
**[[Choya]]*: deriva de lo latín *GAUDIA* seguindo una lei fonetica propia de la mes gran part de las luengas d'oïl y de l'occitán septentrional. Dende lo petavín *joi(e)* u dende la zona de transición entre lo petavín y l'occitán lemosín entró como *jòia* en a luenga literaria occitana a traviés de la poesía trovadoresca. Asinas *jòia* ye un antigo galicismo en occitán. L'occitán la transmitió a las luengas ibero-romances como l'aragonés, y tamién a las italianas (*gioia*).
**[[Mostaixa]]*.
**[[Pantalons]]*.
**[[Pocha]]*.
**[[Tricot]]*: amprau de lo francés, ye lo postverbal de *tricoter* formau a partir de lo chermanismo *[[garrot|trique]]* u *estrique* ("tocho", "garrot"), que ye l'orichen de l'aragonés *estricallar*.

### Casa, alochamiento, mobiliario utensilios
**[[Chambrol]]*.
**[[Chaminera]]*.
**[[Cofre]]*.
**[[Hotel]]*.
**[[Revel]]*.
**[[Tapit]]*.

### Gastronomía y enolochía
**[[Clarete]]*. Proviene de lo francés *claret*, pero a traviés de lo castellano, d'astí que tienga *-e* final de refirme y no presente la lochica terminación de lo sufixo *[[sufixo -et|-et]]*. En Ribagorza se presenta con la lochica palatalización *cllarete*.

### Arquitectura, incheniería y mecanica
**[[Benzina|Sensa]]*.
**[[Gudrón]]*.
**[[Ixena (treballo comunitario)|Ixena]]*.
**[[desaugue|Rigola]]*.
**[[Votura]]*.

### Guerra, vida militar
**[[Batallón]]*.
**[[Bayoneta]]*.
**[[Carabina]]*.
**[[Retreta]]*.
**[[Sarchent]]* / *[[sarchent|serchent]]*: deriva de lo francés *sergent*, evolución de lo latín *SERVIENTEM*. Los *[[sarchent d'armas|sargentes d'armas]]* son mencionaus en la baixa Edat Meya en lo Reino de Navarra y tamién lo treballo de sargentería. Tamién en las traduccions heredianas tamién se documenta con grafía medieval *sargent*. La palabra francesa orichinal s'adaptó en castellano como *sargento*, y apareixe como grau militar por primera vegada en los *Sargentos Mayores* de los Tercios Espanyols d'Infantería, y ye dende la terminolochía militar espanyola que ha plegau a l'aragonés actual con la suya pronunciación *sarhento* con j velar.

### Politica
**[[Debat]]*.
**[[Parlamento]]*.
**[[Sembleya]]*.

### Atros
**[[Marrón]]*: substituyó a *[[pardo]]* de fueras de bel emplego como las colors de los animals. 
**[[Mástel]]*: deriva de lo francés antigo *mast*, documentau en la "*[[Cronica d'Espaynna]]*" de García d'Eugui y tamién usual en occitán.
**[[Pichón]]*. Se remonta a lo latín tardano *PĪPIŌNEM*, substantivo relacionau con lo verbo d'orichen onomatopeyico *PĪPIŌ* (*pio-pio*). Si ye claro un orichen latino tardano, no ye clara la cadena de transmisión ta las luengas ibero-romances: bel autor lo considera galicismo, belatro italianismo. D'estar un galicismo derivaría de *pigeon*, que yera *pijon* en francés antigo y se remontaría a la disimilación **PĪBIŌNEM* de la forma latina *PĪPIŌNEM*. *Pigeon* habría teniu la mesma adaptación fonetica que *jaquette* como *[[chaqueta]]*.
**[[Ruta]]*. Ye l'adaptación de lo francés *route*, que deriva de lo latín *RUPTA*, igual como lo chistabín y benasqués *[[rota]]* ("senda que se fa en la nieu"), palabra tamién documentada en catalán.

## Referencias

## Bibliografía
* Anchel Conte et al: *[[El aragonés: identidad y problemática de una lengua]]*. Librería General, (1982).
* Rafael Lapesa: *[[Historia de la lengua española]]*. Editorial Gredos. (1981).
* Bernard Pottier: *Los elementos gascones y languedocianos en el aragonés medieval* (traducción de Pilar García Mouton), pp.&nbsp;235–244. Archivo de Filología Aragonesa, 46-47 (1991)http://ifc.dpz.es/recursos/publicaciones/15/72/11pottier.pdf.
* Javier Terrado Pablo: *[[La lengua de Teruel a fines de la Edat Media]]*. Instituto de Estudios Turolenses, 1991.
* Chabier Lozano Sierra: *[[Aspectos Lingüisticos de Tella. Aragonés de Sobrarbe (Huesca)]]*. Gara d'Edizions - Prensas Universitarias de Zaragoza - Institución Fernando el Católico. 2010.
* Chabier Lozano Sierra, Ánchel Loís Saludas: *[[Aspectos morfosintácticos del belsetán]]*, 2005, Gara d'Edizions.
* Chabier Tomás Arias: *[[Elementos de lingüística contrastiva en aragonés: estudio de algunas afinidades con gascón, catalán y otros romances]]*. Editorial: Universidat de Barcelona, 2016.
* Pierre Bec: *[[La langue occitane]]*. Presses universitaires de France, 1973. Colection Que sais-je?.